b'\n_START_ARTICLE_\nHomofoobia\n_START_SECTION_\nLiigitus\n_START_PARAGRAPH_\nHomofoobia avaldub eri vormides. Eristatud on mitmesuguseid homofoobiat\xc3\xbc\xc3\xbcpe: institutsionaalne homofoobia, omaks v\xc3\xb5etud homofoobia, sotsiaalne homofoobia, emotsionaalne homofoobia, ratsionaliseeritud homofoobia. Samuti on v\xc3\xa4lja k\xc3\xa4idud idee liigitada homofoobia koos rassismi ja seksismiga sallimatu isiksuse h\xc3\xa4ireks.\n_START_SECTION_\nInstitutsionaalne homofoobia\n_START_PARAGRAPH_\nInstitutsionaalne homofoobia viitab juhtumitele, kui homofoobsed v\xc3\xb5i homoseksuaalsete inimeste vastased ideoloogiad on p\xc3\xb5imitud \xc3\xbchiskonnas sotsiaalsetesse ja kultuurilistesse institutsioonidesse. Homofoobsete ideoloogiate edastamise eest on kritiseeritud religioone, valitsusi ning hariduss\xc3\xbcsteeme. N\xc3\xa4iteks m\xc3\xb5istavad mitmed religioossed \xc3\xb5petused homoseksuaalsuse hukka, paljud valitsused on homoseksuaalsuse kriminaliseerinud ning hariduss\xc3\xbcsteemid sageli vaikivad LGBT-inimeste eksisteerimisest.\n_START_SECTION_\nReligioossed hoiakud\n_START_PARAGRAPH_\nMitmed maailma religioonid sisaldavad homoseksuaalsuse vastaseid \xc3\xb5petusi. Samas teised k\xc3\xa4tkevad eri m\xc3\xa4\xc3\xa4ral ambivalentsust v\xc3\xb5i neutraalsust. Osad \xc3\xb5petused peavad homoseksuaalsust kolmandaks sooks. Isegi religioonides, mis \xc3\xbcldiselt laidavad homoseksuaalsust, leidub praktiseerijaid, kes n\xc3\xa4evad homoseksuaalsust positiivselt. Osad usulahud \xc3\xb5nnistavad v\xc3\xb5i viivad l\xc3\xa4bi samasooliste abielusid. Eksisteerib ka nii nimetatud Queer religioone, mis keskenduvad LGBT-inimeste spirituaalsete vajaduste teenimisele. Queer-teooria otsib vastukaalu religioossele homofoobiale.\n_START_SECTION_\nKristlus ja Piibel\n_START_PARAGRAPH_\nPiibel, eriti Vana Testament, sisaldab l\xc3\xb5ike, mida on t\xc3\xb5lgendatud homoseksuaalsuse v\xc3\xb5i samasooliste seksuaalsete suhete hukka m\xc3\xb5istmisena. N\xc3\xa4iteks Kolmas Moosese raamat 18:22 \xc3\xbctleb: "\xc3\x84ra maga meesterahva juures, nagu magatakse naise juures: see on j\xc3\xa4ledus!" Sageli n\xc3\xa4hakse Soodoma ja Gomorra h\xc3\xa4vingus homoseksuaalsuse hukkam\xc3\xb5istu. Homoseksuaalsuse vastu olevad kristlased ja juudid viitavad sageli neile ja teistele l\xc3\xb5ikudele Piiblis. Nende l\xc3\xb5ikude ajalooline kontekst ja t\xc3\xb5lgendamine on aga keerulisem. Teaduses toimunud arutelud keskenduvad nende l\xc3\xb5ikude korrektsesse ajaloolisse konteksti panemisele. N\xc3\xa4iteks on v\xc3\xa4lja toodud, et Soodoma patte ei ole ajalooliselt t\xc3\xb5lgendatud homoseksuaalsusena. Samuti on kahtluse alla seatud m\xc3\xb5nes Uue Testamendi l\xc3\xb5igus kasutatud haruldaste ja tavatute s\xc3\xb5nade t\xc3\xb5lked. Candace Chellew-Hodge v\xc3\xa4idab, et sageli LGBT-inimeste hukkam\xc3\xb5istmiseks kasutatud l\xc3\xb5igud viitavad tegelikult "seksi kuritarvitamisele". Tema j\xc3\xa4rgi ei m\xc3\xb5ista Piibel hukka armastavate ja truude geide ja lesbide suhteid ning Jeesus vaikis selles k\xc3\xbcsimuses._NEWLINE_Katoliku kiriku ametliku \xc3\xb5petuse j\xc3\xa4rgi ei tohi samasoolist seksuaalset k\xc3\xa4itumist v\xc3\xa4ljendada. Katoliku Kiriku Katekismus \xc3\xbctleb, et "homoseksuaalsed teod on oma seesmise loomu poolest korravastased.... Nad rikuvad loomuseadust.... Neid ei tohi mingil juhul heaks kiita."\n_START_SECTION_\nRiiklikult toetatud homofoobia\n_START_PARAGRAPH_\nRiiklikult toetatud homofoobia h\xc3\xb5lmab homoseksuaalsuse kriminaliseerimist ja karistamist, valitsuse liikmete poolset vaenu \xc3\xb5hutamist ning teisi LGBT-inimeste diskrimineerimise, v\xc3\xa4givalla ja tagakiusamise vorme.\n_START_SECTION_\nEndised valitsused\n_START_PARAGRAPH_\nKeskaegses Euroopas peeti homoseksuaalset k\xc3\xa4itumist sodoomiaks, mis oli karistatav surmaga. Homoseksuaalsete inimeste tagakiusamine saavutas tipu keskaegse inkvisitsiooni k\xc3\xa4igus, kui mitmeid usuliikumisi s\xc3\xbc\xc3\xbcdistati satanismi k\xc3\xb5rval ka hooramises ja sodoomias. S\xc3\xbc\xc3\xbcdistused sodoomias ja samasoolises k\xc3\xa4itumises olid olulised punktid 1307. aastal toimunud Templir\xc3\xbc\xc3\xbctlite ordu kohtuprotsessil. Teoloog Aquino Thomase teosed olid m\xc3\xb5jukad sidumaks homoseksuaalsuse hukkam\xc3\xb5istu ideega loomu\xc3\xb5igusest. Ta v\xc3\xa4itis, et teatud patud on looduse vastased. N\xc3\xa4iteks need, mis on vastuolus loomadele loomuliku isaste ja emaste vahelise vahekorraga. Seep\xc3\xa4rast kvalifitseerivad tema hinnangul sellised pahed eriti ebaloomulikuks._NEWLINE_Vanas-Hiinas oli biseksuaalsus omaks v\xc3\xb5etud tavalise inimliku k\xc3\xa4itumisena. Qingi d\xc3\xbcnastia ja Hiina Vabariigi perioodidel juurdus vastasm\xc3\xb5ju t\xc3\xb5ttu kristliku L\xc3\xa4\xc3\xa4nega Hiinas homofoobia. Homoseksuaalne k\xc3\xa4itumine kuulutati ebaseaduslikuks 1740. aastal. P\xc3\xa4rast Mao Zedongi v\xc3\xb5imule tulekut pidas Hiina valitsus homoseksuaalsust "sotsiaalseks teotuseks v\xc3\xb5i vaimuhaiguse vormiks", Kultuurirevolutsiooni (1966\xe2\x80\x931976) loetakse Hiina ajaloos perioodiks, kus homoseksuaalsed inimesed seisid vastamisi k\xc3\xb5ige ulatuslikuma tagakiusamisega. Hiina Rahvavabariigis puudusid seadused, mis oleksid otseselt karistanud samasoolist k\xc3\xa4itumist. Selle asemel kasutati homoseksuaalsete inimeste tagakiusamiseks teisi seadusi. N\xc3\xa4iteks karistati neid huligaansuse v\xc3\xb5i avaliku korra rikkumise eest._NEWLINE_1922. aastal seadustas N\xc3\xb5ukogude Liit homoseksuaalsuse tunduvalt varem kui enamik teisi Euroopa riike. N\xc3\xb5ukogude Liidu Kommunistlik Partei t\xc3\xbchistas Vladimir Lenini eestvedamisel k\xc3\xb5ik keisririigi seadused. Selle tulemusena seadustati riigis homoseksuaalsus, aga ka n\xc3\xa4iteks abort. Esialgne N\xc3\xb5ukogude kriminaalkoodeks s\xc3\xa4ilitas eelpool mainitud liberaalsed seksuaalsed poliitikad. K\xc3\xbcmnendi hiljem kriminaliseeris Jossif Stalin homoseksuaalsuse, mis j\xc3\xa4i kriminaalkoodeksi artikli nr 121 all ebaseaduslikuks Boriss Jeltsini ajani._NEWLINE_Teise maailmas\xc3\xb5ja ajal Natsi-Saksamaa ja sellega kaasat\xc3\xb6\xc3\xb6tajate poolt l\xc3\xa4bi viidud holokausti k\xc3\xa4igus m\xc3\xb5rvati juutide k\xc3\xb5rval ka paljusid teisi gruppe. Teiste seas ka homoseksuaalseid inimesi. Perioodil 1933\xe2\x80\x931945 arreteeriti hinnanguliselt 100 000 meest, keda kahtlustati homoseksuaalsuses. Neist 50 000 karistati ametlikult. Enamik homoseksuaalsuses s\xc3\xbc\xc3\xbcdi m\xc3\xb5istetutest kandis karistust tavalistes vanglates. Hinnanguliselt 5000 \xe2\x80\x93 15 000 inimest saadeti koonduslaagrisse, kus neid m\xc3\xa4rgistati roosade kolmnurkadega. Puuduvad andmed, kui paljud koonduslaagritesse saadetutest seal surid. K\xc3\xbcsimust uurinud teadlane R\xc3\xbcdiger Lautmann usub, et homoseksuaalsete inimeste suremuse m\xc3\xa4\xc3\xa4r koonduslaagris v\xc3\xb5is olla kuni 60%. Ta seletab v\xc3\xa4ga suurt suremust sellega, et homoseksuaalsuse eest laagrisse saadetuid koheldi seal vangistajate poolt ebaharilikult julmalt. Homoseksuaalsuses s\xc3\xbc\xc3\xbcdi m\xc3\xb5istetuid kuritarvitati, piinati, kasutati meditsiinilistes katsetes ja tapeti. Sajad inimesed kastreeriti: osad sunniviisiliselt, teised vabatahtlikult lootuses, et sellega v\xc3\xa4lditakse kriminaalkaristust.\n_START_SECTION_\nPraegused valitsused\n_START_PARAGRAPH_\nSeisuga oktoober 2016 on homoseksuaalsus ebaseaduslik 72 riigis. See moodustab 37% k\xc3\xb5ikidest \xc3\x9cRO liikmesriikidest. 13 riigis v\xc3\xb5i nende osades karistatakse samast soost inimestega seksi surmanuhtlusega. 17 riiki piiravad seksuaalse s\xc3\xa4ttumuse v\xc3\xb5i sooidentiteediga seotud v\xc3\xa4ljendusvabadust mitmesuguste propaganda, edendamise v\xc3\xb5i "moraalsuse" seaduste abil. Mitmete islamiriikide k\xc3\xb5rval kehtivad sellised piirangud ka Venemaal ja Leedus. Venemaa stiilis propagandaseaduste vastuv\xc3\xb5tmiseks on tehtud ettepanekud Ukrainas, Valgevenes, Bulgaarias, L\xc3\xa4tis, Kashastanis ja K\xc3\xb5rg\xc3\xb5ztanis._NEWLINE_Zimbabwe president Robert Mugabe on l\xc3\xa4bi viinud LGBT-inimeste vastase kampaania v\xc3\xa4ites, et enne koloniseerimist ei osalenud zimbabwelased homoseksuaalsetes aktides. Tema esimene m\xc3\xa4rkimisv\xc3\xa4\xc3\xa4rne avalik homoseksuaalsuse hukkam\xc3\xb5istmine toimus 1995. aastal. Ta p\xc3\xb6\xc3\xb6rdus oma publiku poole j\xc3\xa4rgmiselt: "Kui te n\xc3\xa4ete inimesi, kes kiitlevad sellega, et nad on geid v\xc3\xb5i lesbid, siis arreteerige nad ja andke \xc3\xbcle politseile!" Zimbabwe parlament v\xc3\xb5ttis 2006. aastal vastu kriminaalseaduse muudatuse, millega muuhulgas keelatakse igasugune f\xc3\xbc\xc3\xbcsiline kontakt kahe n\xc3\xb5usoleku andnud mehe vahel, mida v\xc3\xb5iks pidada "ebas\xc3\xbcndsaks aktiks".\n_START_SECTION_\nSotsiaalne homofoobia\n_START_PARAGRAPH_\nSotsiaalne homofoobia kirjeldab homofoobia avaldumist. N\xc3\xa4iteks v\xc3\xb5idakse inimest alandada ja panna ta p\xc3\xb5lu alla seet\xc3\xb5ttu, et ta ei ole heteroseksuaalne v\xc3\xb5i piisavalt heteroseksuaalne. Homofoobia v\xc3\xb5ib v\xc3\xa4ljenduda ka v\xc3\xa4ltimises, k\xc3\xb5rvale j\xc3\xa4tmises ja isolatsioonis._NEWLINE_Sotsiaalse homofoobia vormiks on hirm, et subjekti peetakse homoseksuaalseks. Teoreetikud nagu Calvin Thomas ja feministlik autor Judith Butler on v\xc3\xa4lja k\xc3\xa4inud m\xc3\xb5tte, et homofoobia saab tagasi viia sellele hirmule. Teoreetikute j\xc3\xa4rgi ei anna homofoobseid m\xc3\xb5tteid ja tundeid v\xc3\xa4ljendav isik edasi vaid enda suhtumist LGBT-inimestesse. Homofoobia v\xc3\xa4ljendamisega kaugenevad nad LGBT-inimestest ja nende sotsiaalsest staatusest. Eemaldudes LGBT-inimestest, kinnitavad nad enda rolli heteroseksuaalsete inimestena heteronormatiivses kultuuris. Tegemist on katsega v\xc3\xa4ltida enda sildistamist ja k\xc3\xa4sitlemist homoseksuaalse inimesena. Selline t\xc3\xb5lgendamine vihjab, et v\xc3\xa4givaldne vastasus endast erinevaga v\xc3\xb5ib olla vahend, millega luuakse enda identiteeti \xc3\xbchiskonna enamuse osana ning seel\xc3\xa4bi suurendatakse enda sotsiaalset v\xc3\xa4\xc3\xa4rtust._NEWLINE_Meeste puhul on teadlased avastanud korrelatsiooni homofoobia ja ebakindluse isiku enda maskuliinsuse vahel. Nancy J. Chodorowi j\xc3\xa4rgi v\xc3\xb5ib \xc3\xbche homofoobia p\xc3\xb5hjusena n\xc3\xa4ha meeste vajadust kaitsta enda maskuliinsust. Sotsiaalset homofoobiat on n\xc3\xa4iteks seostatud meestevaheliste platooniliste puudutuste v\xc3\xa4henemisega 20. sajandi jooksul. Kirjeldades Ameerika \xc3\x9chendriikide \xc3\xbchiskonda, v\xc3\xa4idab autor Mark Greene, et homofoobia on j\xc3\xa4tnud heteroseksuaalsed mehed ilma f\xc3\xbc\xc3\xbcsilise puudutuseta. Tema j\xc3\xa4rgi on \xc3\xbcles kasvanud generatsioon mehi, kes enam ei saa \xc3\xbcksteisega kallistada, teineteise k\xc3\xa4est kinni hoida ega \xc3\xbcksteise l\xc3\xa4hedal istuda ilma pidevalt kohal oleva homofoobiata.\n_START_SECTION_\nSisemine homofoobia\n_START_PARAGRAPH_\nSisemine homofoobia viitab samasoolist k\xc3\xbclget\xc3\xb5mmet kogeva isiku negatiivsetele stereot\xc3\xbc\xc3\xbcpidele, uskumustele, h\xc3\xa4bim\xc3\xa4rgistusele ja eelarvamustele homoseksuaalsuse ja LGBT-inimeste kohta. Seda olenemata sellest, kas inimene ise end m\xc3\xa4\xc3\xa4ratleb LGBT-inimesena v\xc3\xb5i mitte. Mil m\xc3\xa4\xc3\xa4ral isik on nendest ideedest m\xc3\xb5jutatud s\xc3\xb5ltub sellest, millisel hulgal ja milliseid ideid on ta teadlikult v\xc3\xb5i alateadlikult endale sisendanud. Neid negatiivseid uskumusi on v\xc3\xb5imalik leevendada hariduse, elukogemuse ja gei-positiivse teraapiaga. Sisemist homofoobiat on v\xc3\xb5imalik kohaldada teadlikule v\xc3\xb5i alateadlikule k\xc3\xa4itumisele, millega isik tunneb vajadust edendada v\xc3\xb5i muganduda kultuuriliselt oodatud heteronormatiivuse v\xc3\xb5i heteroseksismiga. See v\xc3\xb5ib h\xc3\xb5lmata samasoolise k\xc3\xbclget\xc3\xb5mbe \xc3\xa4\xc3\xa4rmuslikku mahasurumist v\xc3\xb5i eitamist koos pealesunnitud heteronormatiivse k\xc3\xa4itumise demonstreerimisega. Sellise k\xc3\xa4itumise eesm\xc3\xa4rgiks on paista v\xc3\xb5i proovida tunda end "normaalse" v\xc3\xb5i "aktsepteerituna". Sisemise homofoobia v\xc3\xa4ljendamine v\xc3\xb5ib olla ka vaevu hoomatav. Osad uurijad rakendavad m\xc3\xb5istet ka LGBT-inimestele, kes toetavad "kompromissi" poliitikaid. N\xc3\xa4iteks neile, kes leiavad, et tsiviilpartnerlus on vastuv\xc3\xb5etav alternatiiv samasooliste abielule._NEWLINE_M\xc3\xb5nikord kasutatakse sisemise homofoobia asemel v\xc3\xa4ljendit sisemine seksuaalne stigma. Sisemine stigma tekib, kui inimene usub enda kohta negatiivseid stereot\xc3\xbc\xc3\xbcpe. Sisemine homofoobia v\xc3\xb5ib p\xc3\xb5hjustada ebamugavust seoses enda seksuaalse s\xc3\xa4ttumusega ning selle hukkam\xc3\xb5istmist. Kui inimese seksuaalne s\xc3\xa4ttumus v\xc3\xb5i seksuaalsed k\xc3\xbclget\xc3\xb5mbed on vastuolus inimese idealiseeritud minapildiga, v\xc3\xb5ib tekkida vaimne h\xc3\xa4ire. See v\xc3\xb5ib p\xc3\xb5hjustada \xc3\xa4revust ning soovi muuta oma s\xc3\xa4ttumust v\xc3\xb5i p\xc3\xbc\xc3\xbcda sellega harjuda. Selline olukord v\xc3\xb5ib p\xc3\xb5hjustada homoseksuaalse iha \xc3\xa4\xc3\xa4rmuslikku mahasurumist. Teadlik sisemine v\xc3\xb5itlus v\xc3\xb5ib kesta pikka aega. Sageli p\xc3\xb5rkuvad omavahel inimese s\xc3\xbcgavad religioossed v\xc3\xb5i sotsiaalsed hoiakud ning tugevad seksuaalsed ja emotsionaalsed ihad. Selline ebak\xc3\xb5la v\xc3\xb5ib p\xc3\xb5hjustada kliinilist depressiooni. Sellele fenomenile on omistatud ka seda, miks LGBT noorte seas on enesetapum\xc3\xa4\xc3\xa4r tunduvalt k\xc3\xb5rgem kui heteroseksuaalsete noorte seas. Hinnanguliselt 5\xe2\x80\x9310% LGBT noortest on teinud enesetapukatse, mis on 1,5\xe2\x80\x933 korda suurem n\xc3\xa4itaja kui heteroseksuaalsetel noortel. Sisemist konflikti v\xc3\xb5ib aidata lahendada gei-positiivne teraapia ning seksuaalv\xc3\xa4hemusi toetavates gruppides osalemine. Isegi mitteformaalne teraapia, mis suhtub mitteheteroseksuaalsesse s\xc3\xa4ttumusse arusaamise ja tunnustusega, v\xc3\xb5ib osutuda t\xc3\xb5husaks vahendiks._NEWLINE_Osa teaduslikest uurimustest on n\xc3\xa4idanud, et homofoobilistel inimestel on suurema t\xc3\xb5en\xc3\xa4osusega allasurutud homoseksuaalsed ihad. 1996. aastal viidi 64 end heteroseksuaalsena m\xc3\xa4\xc3\xa4ratlenud mehe seas l\xc3\xa4bi kontrollgrupiga uuring. Homofoobia indeksi abil liigitati pooled vabatahtlikest homofoobseteks. Homofoobsed vastajad kogesid mittehomofoobsetest meestest suurema t\xc3\xb5en\xc3\xa4osusega erektilist vastust neile n\xc3\xa4idatud homoerootilistele piltidele. 2012. aastal kolled\xc5\xbei \xc3\xb5pilaste seas l\xc3\xa4bi viidud uuring j\xc3\xb5udis sarnasele tulemusele. Uuringu j\xc3\xa4rgi oli homofoobia levinum inimeste seas, kellel olid endale teadvustamata samasoolised k\xc3\xbclget\xc3\xb5mbed v\xc3\xb5i ranged vanemad, kes keelasid sellised ihad. Need end heteroseksuaalsena m\xc3\xa4\xc3\xa4ratlenud inimesed, kes n\xc3\xa4itasid erinevates ps\xc3\xbchholoogilistes testides tugevat k\xc3\xbclget\xc3\xb5mmet enda soo vastu, v\xc3\xb5isid uurijate hinnangul tunda end geidest ja lesbidest ohustatult. Seda seet\xc3\xb5ttu, kuna homoseksuaalsed inimesed tuletasid neile meelde neis endis olevaid sarnaseid tundeid. Uurijate j\xc3\xa4rgi "olid paljudel juhtudel need inimesed iseendaga s\xc3\xb5jas, mille nad olid suunanud endast v\xc3\xa4ljapoole". Uurijate s\xc3\xb5nul aitab avastatud seos seletada n\xc3\xa4iteks seda, et miks paljudel homoseksuaalsuse hukka m\xc3\xb5istnud avaliku elu tegelastel avastatakse hiljem salajased samasoolised suhted. 2016. aastal korraldatud uuringus hinnati end heteroseksuaalsena m\xc3\xa4\xc3\xa4ratlenud meessoost osalejate suhtumist homoseksuaalsusse. Seej\xc3\xa4rel n\xc3\xa4idati osalejatele homoseksuaalseid inimesi kujutavaid pilte. Kui osalejates tekitas homoseksuaalsus tugeva impulsiivse reaktsiooni, siis vaatasid nad teistest osalejatest m\xc3\xa4rkimisv\xc3\xa4\xc3\xa4rselt kauem homoseksuaalset pildimaterjali.'